b"\n_START_ARTICLE_\nPeix xovato\n_START_SECTION_\nH\xc3\xa0bitat\n_START_PARAGRAPH_\nIndividu solitari que viu a una profunditat considerable sobre fons durs, entre els 200 i els 1.875 m, per\xc3\xb2 pot apar\xc3\xa8ixer ocasionalment en aig\xc3\xbces somes o per la superf\xc3\xadcie. Els m\xc3\xa9s joves es troben m\xc3\xa9s a prop de la costa. Durant el dia neda en aig\xc3\xbces m\xc3\xa9s fondes i ascendeix a la nit per alimentar-se. \xc3\x89s lent i mandr\xc3\xb3s, per\xc3\xb2 resistent.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba a les aig\xc3\xbces tropicals i temperades de tots els oceans: l'Atl\xc3\xa0ntic occidental (des de Carolina del Nord fins a Florida i des del nord del Golf de M\xc3\xa8xic fins al nord de l'Argentina), l'Atl\xc3\xa0ntic oriental (des d'Isl\xc3\xa0ndia i Noruega fins a Nam\xc3\xadbia, incloent-hi la Mediterr\xc3\xa0nia), l'\xc3\x8dndic (Madagascar, Mo\xc3\xa7ambic i Sud-\xc3\xa0frica), el Pac\xc3\xadfic occidental (des de l'est del Jap\xc3\xb3 fins a Nova Zelanda i Hawaii) i el Pac\xc3\xadfic oriental (des de les Illes Aleutianes i Alaska fins a la Baixa Calif\xc3\xb2rnia -M\xc3\xa8xic-. Tamb\xc3\xa9 \xc3\xa9s present a Xile).\n_START_SECTION_\nAlimentaci\xc3\xb3\n_START_PARAGRAPH_\nMenja rajades, quimeres, altres taurons (practica el canibalisme intraespec\xc3\xadfic), llampugues, emperadors, marlins, lleng\xc3\xbces de bacall\xc3\xa0, llu\xc3\xa7os, palaies, raps, macr\xc3\xbarids, tr\xc3\xadglids, i invertebrats com crancs, calamars, gambes, etc. Tamb\xc3\xa9 pot menjar carronya.\n_START_SECTION_\nReproducci\xc3\xb3\n_START_PARAGRAPH_\n\xc3\x89s ovoviv\xc3\xadpar aplacentari. Pot tindre de 22 a 108 cries que, en n\xc3\xa9ixer, fan de 65 a 70\xc2\xa0cm. S'han citat acoblaments a la primavera i la tardor, i parts des de l'octubre fins al maig.\n_START_SECTION_\nAprofitament\n_START_PARAGRAPH_\nSense import\xc3\xa0ncia comercial, els exemplars grossos s\xc3\xb3n venuts a baix preu. La seua carn \xc3\xa9s poc gustosa i es considera purgant."